FI Euroopan unionin virallinen lehti CE 84/117

(2004/C 84 E/0153)

KIRJALLINEN KYSYMYS E-3928/03

esittäjä(t): Stavros Xarchakos (PPE-DE) komissiolle

(19. joulukuuta 2003)

Aihe: Kreikan metsät ja asunto-osuuskunnat

Komission jäsen Margot Wallström ilmoittaa vastauksessa kysymykseeni E-3196/03, että komissio ei ole tietoinen luvatonta rakentamista koskevista tilastotiedoista tai muista jäsenvaltioiden asiaa koskevista tiedoista, joten komissio ei voi arvioida luvattoman rakentamisen laajuutta Kreikassa. Komission jäsen ilmoittaa lisäksi, että komissio ei ole saanut koskaan Kreikan viranomaisilta tietoja luvattomasti rakennettujen rakennusten standardeista Kreikassa. Lisäksi hän ilmoittaa, että vasta hyväksytyssä Forest Focus -asetuksessa on määritelty ”metsä” ja ”muu puustoinen maa” ja niitä sovelletaan asetuksella tuettaviin toimiin. Lopuksi komission jäsen ilmoittaa, että niiden asunto-osuuskuntien jäseniä koskeva kysymys, jotka eivät ole vielä saaneet maata huolimatta maksuistaan osuuskunnalle, on kansallisten viranomaisten toimivallassa, ja asiasta säädetään kansallisessa lainsäädännössä.

Valitettavasti on todettava, että (hyvin energisen) komission jäsenen vastaus on riittämätön, sillä luvattomia rakennuksia koskeva kertomus julkaistiin Kreikan sanomalehdissä 5. joulukuuta 2003. Sen mukaan näiden rakennusten puutteellisuuden vuoksi Ateena täyttyy ruumisarkuista, jos siellä sattuu maanjäristys, jonka voimakkuus on 6 Richterin asteikolla. Kuitenkin Kreikan tiedotusvälineet tuomitsivat samana päivänä lähes yksimielisesti sen, että hallituksen hyväksymä laki uhkaa Kreikan harvojen metsien olemassaoloa. On myös huomattava, että komission jäsen ei näytä olevan huolissaan siitä, että tuhannet Kreikan kansalaiset ovat suorittaneet maksuja jopa kymmenien vuosien ajan asunto-osuuskunnille, eivätkä saa siitä mitään hyötyä.

Voiko komissio ilmoittaa, rikkooko tällainen toiminta ja hyväksikäyttö asunto-osuuskunnille turhaan maksuja suorittaneiden tuhansien yhteisön kansalaisten oikeuksia? Miksi komissio ei pyydä tietoja töiden laadusta, jos Kreikan viranomaiset eivät ole toimittaneet tietoja luvattomasta rakentamisesta? Voiko komission jäsen Wallström ilmoittaa, mitkä metsän ja muun puustoisen maan määritykset sisältyvät vastauksessa viitattuun asetukseen?

Margot Wallströmin komission puolesta antama vastaus

(2. helmikuuta 2004)

Komissio ilmoittaa arvoisalle parlamentin jäsenelle, ettei se tunne 5. joulukuuta 2003 Kreikan lehdistössä julkaistujen luvattomia rakennuksia Kreikassa koskevien artikkelien sisältöä. Kuten komissio totesi edellisessä vastauksessaan parlamentin jäsenen kirjalliseen kysymykseen E-3196/03 (1)4. joulukuuta 2003, komissiolla ei ole tilastoja tai tietoja luvattomasta rakentamisesta jäsenvaltioissa. Koska yhteisöllä ei ole rakennustoimintaa ja -standardeja koskevaa sitovaa lainsäädäntöä, rakennuslupien myöntämiseen liittyviä menettelyjä sääntelee yksinomaan kansallinen lainsäädäntö, ja asia kuuluu Kreikan viranomaisten toimivaltaan. Näin ollen komissio ei aio pyytää yksityiskohtia Kreikan laittomien (luvattomien) rakennusten työn laadusta.

Metsän ja puustoisen maan määritelmien osalta komissio totesi ensimmäisessä vastauksessaan, että Euroopan unionin metsästrategia ei sisällä yhteisön laajuista metsän ja puustoisen maan määritelmää. Kansallisia metsän ja puustoisen maan määritelmiä sovelletaan yhteisön lainsäädäntöön ja rahoitusvälineisiin. Komissio haluaa painottaa, että metsien ja ympäristövuorovaikutusten seurannasta yhteisössä 17. marraskuuta 2003 annetun Euroopan parlamentin ja neuvoston asetuksen (EY) N:o 2152/2003 (Forest Focus) (2) 3 artiklassa vahvistetaan ”metsän”, ”muun puustoisen maan” ja ”muun maan” määritelmät. Jäsenvaltioiden on noudatettava näitä määritelmiä ja pantava ne täytäntöön edellä mainittua asetusta ja sillä tuettavia valvontatoimia varten, mutta niiden soveltaminen on sidottu ainoastaan tähän asetukseen.

Mitä tulee kysymykseen kansalaisista, jotka suorittavat maksuja asunto-osuuskunnille saamatta vielä mitään etuja, komissio haluaa pysyä kannassaan, jonka mukaan yhteisöllä ei ole asiassa toimivaltaa ja sitä sääntelevät kansalliset lait.

(1) EUVL C 78 E, 27.3.2004, s. 788.

(2) EUVL L 324, 11.12.2003.